Source: http://monitorulneamt.ro/csm-roman-radiata-oficial-din-liga-3-si-retrogradata-la-judet/
Timestamp: 2018-11-14 13:12:47+00:00

Document:
CSM Roman, radiată oficial din Liga 3 şi retrogradată la judeţ | Monitorul de Neamț și Roman
miercuri, 14 noiembrie 2018 - 15:12:46
Acasă Actualitate CSM Roman, radiată oficial din Liga 3 şi retrogradată la judeţ
■ pentru retragerea în timpul competiţiei, FRF a sancţionat echipa cu retrogradarea din Liga 3, în eşalonul judeţean de fotbal ■ rezultatele „ţevarilor“ au fost anulate, iar clasamentul a fost refăcut ■ CSM Ceahlăul a mai urcat un loc, pînă pe V, iar Gloria Buzău a devenit noul lider ■
Decizia de retragere a echipei CSM Roman din Liga 3, Seria I, a fost oficializată la o săptămînă după anunţul făcut de autorităţile locale. Comisia de Disciplină şi Etică a Federaţiei Române de Fotbal a analizat speţa în cadrul şedinţei de pe 7 noiembrie şi a aplicat o sancţiune ce-şi va produce efectele atunci cînd oficialităţile din Roman vor dori, la un moment dat, să readucă echipa în competiţia internă. „Ca urmare a retragerii din competiţie, CSM Roman a fost sancţionată cu retrogradarea în ultima categorie competiţională organizată de AJF Neamţ prin decizia Comisiei de Disciplină şi Etică din 07.11.2018“, conform FRF. În traducere, acest lucru înseamnă că atunci cînd vor dori să reia activitatea, diriguitorii echipei din Roman vor trebui să înscrie formaţia în Liga 5 Neamţ, sau Liga 4 (dacă eşalonul 5 nu va fi organizat în acel sezon competiţional judeţean). Odată cu decizia luată de comisia de specialitate a FRF, au fost anulate toate rezultatele înregistrate de CSM Roman pe parcursul celor 10 etape în care echipa a evoluat în Liga 3, Seria I, iar formaţia nu mai figurează în clasamentul actualizat al seriei, restrînse acum la 15 competitoare. Dat fiind faptul că CSM Roman înregistrase o singură victorie, iar în celelalte 9 partide jucate pierduse de fiecare dată, ierarhia seriei a suferit cîteva modificări. Cele 9 formaţii care cîştigaseră în faţa ţevarilor au pierdut la rîndul lor 3 puncte (unele au avut de pierdut şi plusul de la golaveraj), iar la vîrful clasamentului s-au produs rocade între locurile 1-2, 3-4 şi 5-6. Un prim efect este schimbarea liderului, Gloria Buzău detronînd pe SC Oţelul Galaţi (care a pierdut cele 3 puncte obţinute în victoria cu 2-0 în faţa CSM Roman, în chiar ultimul joc disputat de ţevari înainte de decizia retragerii din campionat). Pe acelaşi model, Ştiinţa Miroslava a prins podiumul, în timp ce Bucovina Rădăuţi a căzut pe 4, pierzînd punctele din victoria cu CSM Roman. A treia rocadă de locuri s-a produs între poziţiile 5 şi 6: CSM Ceahlăul a mai urcat o treaptă, în dauna celor de la CSM Focşani 2007 (vrîncenii au pierdut cele 3 puncte obţinute pe teren cu CSM Roman). Aceste două formaţii se vor întîlni în meci direct chiar sîmbătă, 10 noiembrie, la Piatra Neamţ, de la ora 14.00, în etapa a XII-a a Ligii 3. Situaţia din clasament se va regla însă pe parcurs, deoarece echipele care nu evoluaseră pînă acum împotriva formaţiei din Roman vor sta, prin rotaţie, în etapele viitoare şi nu vor acumula puncte. În această situaţie va fi peste două runde chiar CSM Ceahlăul: după deplasarea de la Suceava, de săptămîna viitoare, pietrenii vor avea pauză în etapa a XIV-a (penultima a turului), cînd ar fi trebuit să primească vizita celor de la CSM Roman. În aceste condiţii, ultima apariţie a galben-negrilor în faţa propriilor suporteri va avea loc cu două săptămîni mai devreme decît programarea iniţială, respectiv sîmbătă, 10 noiembrie, de la ora 14.00, împotriva echipei din Focşani. După abandonul celor de la CSM Roman, rămîne de văzut dacă pe parcurs nu vor apărea şi alte surprize neplăcute în ceea ce priveşte componenţa seriei. După ultima etapă, planează ceva semne de întrebare asupra situaţiei formaţiei Sănătatea Darabani, grupare care sîmbăta trecută nu s-a prezentat la jocul pe care urma să-l dispute la Focşani. O eventuală neprezentare şi la meciul din etapa de pe 10 noiembrie, cînd botoşănenii vor primi vizita celor de la Foresta Suceava, ar produce un nou cutremur în seria care a început în vară cu 16 echipe.
Articolul precedentŞeful FRF, spectator de lux în Neamţ, la Cupa Satelor
Articolul următorMai cald pe Ceahlău, decît la Tîrgu Neamţ

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM